In nomine sanctæ et individuæ Trinitatis, notum sit omnibus tam præsentibus quam futuris, quod Willelmus, illustris Nivernensium comes, terram et nemus quod ecclesia Beatæ-Mariæ Molismi, inter Lescherias et Sanctas-Virtutes, obtinebat, voluit habere. Hæc terra et nemus dividitur a terra Willelmi Grossi-Brachii, et a terra Sancti-Michaelis Tornodori, et aliorum hæredum Poliaci. Petivit iterum comes et suum esse voluit quod prædicta ecclesia, apud Lisinnias et in finagio Lisinniarum, possidebat. Abbas itaque, domni comitis voluntati et petitioni satisfaciens, quæ præscripta sunt ei concessit, et totus in communi capitulo conventus. Comes autem, ad donum ecclesia benigne respiciens, eidem ecclesiæ contulit, in mutuo et eleemosina, suum herbantum quod habebat in Truncheio; ac censum quem Brutinus et Ymgandus et Fornerius ibidem tenebant; addidit et comes et concessit potestatem vindemiandi, et vineis custodes ad libitum imponendi, dum quæ vindemiæ essent. Si aliquis de domo Molismi, vel ex præcepto abbatis ad opus vinearum veniret, et sua bestia damnum vineis inferret, reddendo catallum abiret libera. Bestiæ vero, sic dictum est, venientium ad opus vinearum ibi pascentur. Dedit iterum comes quidquid habebat Monasterello, Rinneio, Suriaco, et in toto finagio, præter servos seu liberos, et ancillas vel liberas, et præter talliam quam in his possidet. Concessit præterea quidquid ibidem monachi possent acquirere. Si vero domnus Rainaudus, olim comes Tornodori et frater Willelmi Nivernensium comitis, Domino annuente, reverteretur, spopondit domnus comes quod hæc donatio et mutuatio a fratre prænotato rata et inconcussa teneretur. Hoc itaque totum, ut inscriptum est, laudavit Willelmus, Nivernensium comes; Ida, comitissa; Willelmus, suus filius. Testes autem qui hoc ipsum viderunt et audierunt subscribuntur. Et primo ex parte ecclesiæ testes: GUARINI, maioris Molismi; OLRICI VENTARII; Ex parte comitis testes: WILLELMI GROSSI-BRACHII; OBERTI JALLIACI; FREDERICI; FORNERI; HERBERTI, cubicularii. GAUFREDI, Nivernensis, tunc tenentis præposituram Tornodori; ODONIS MAILLE; HUGONIS, sui nepotis. Data est hæc carta Tornodori, regnante Ludovico rege Francorum; Godefrido præsidente Lingonicæ sedi, sexto idus julii, anno ab Incarnatione Domini millesimo centesimo quinquagesimo tertio, epacta vigesima tertia.